Ła góndoła ła xe na inbarcasion tìpica de ła Łaguna de Venesia. Par łe so caraterìsteghe de vełosità e manovrabiłità, ła xe stà inte i sècołi pasadi el mexo più adato par el trasporto de persóne. Ła particołarità de ła gondoła ła xe queła de èser de forma asimètrega: defati el lato de sanca el xe più largo de queło de dreta, e el gondołièr el voga "a ła vèneta", overosìa voltà in vanti e co un remo sóło. I remadori de ła gondoła i vien ciamadi anca gondołieri. I conpagna ła voga co canson tìpeghe. El gondołin el xe particołarmente łóngo, baso e stréto. Na volta el gera doparà più de frecuente perché deso, col moto ondóxo cauxà da łe nave e da łe barche a motor, no'l xe più praticàbiłe. El só maxor uxo xe inte ła Regata Storica, indóve el xe améso dal 1825: co sta barca se mete più in evidénsa ła tècnega del gondołièr, piutosto che ła forsa fìxica. El gondołon el xe na normal góndoła de più grande dimension. Ła barcheta ła xe caraterixada da na maxor łonghésa e da ła mancansa de feri a próva e pope.